Twee lyke in twee weke gekry | Netwerk24
Twee lyke in twee weke gekry
Twee weke nadat ’n lyk by ’n stortingsterrein in Wor­ces­ter gekry is, is nóg ’n onbekende liggaam in Stof­land by De Doorns gekry.
“Een liggaam is Maandag 8 April omstreeks 06:25 by die Stofland-dam langs die N1 gevind,” sê konstabel Marelise Box, polisiewoord­voerder van De Doorns.
Volgens ’n inwoner wat naby die toneel bly, het kinders wat dáár gespeel het, op die liggaam afgekom.
“Een van die kinders het ons kom vertel van die liggaam. Ons het dadelik die ambulans gebel omdat ons gedink het die persoon is siek. Die ambu­lans het nie die telefoon beantwoord nie en toe los ons dit maar, want ons het gedink hy lê maar net daar,” sê die inwoner.
Sy sê toe hulle weer sien was die polisie daar om die liggaam te kom haal.
Volgens Box is die polisie nog nie seker wat gebeur het nie. “Die onbekende oorledene is met verskeie wonde aan sy kop gevind. Die lykskouing kon nog nie bevestig of die man aan die kopwonde dood is nie,” sê sy.
Standard het navraag gedoen oor wat die man aangehad het toe die polisie sy liggaam gevind het, maar hulle kon dit nie bevestig nie. Dit is die tweede onbekende liggaam wat in die Breedevallei-omgewing in minder as ’n maand gekry is.
“ ’n Saak van moord is geopen. Mense met inligting kan sersant Johnie Daniels by 079 894 0169 of by 023 356 4049 bel,” sê Box.